# Izaskun Ellakuriaga

Izaskun Ellakuriaga Bustintza (Iurreta, Bizkaia, 1972ko otsailaren 14a) bizkaitar kazetaria da. Prentsa idatzian eta irratigintzan jardun du batez ere. Gerediaga Elkarteko komunikazio arduraduna da eta Durangoko Azokaren komunikazio taldeko kidea.

## Biografia

Izaskun Ellakuriaga Iurretan jaio zen 1972ko otsailaren 14an. Hasierako ikasketak Iurretako eta Durangoko ikastoletan egin zituen, eta Euskal Herriko Unibertsitatean kazetaritzan lizentziatu zen 1995ean. Unibertsitate berean Multimedia Negozioen Zuzendaritza Masterra egin zuen 2003an, eta komunikazioaren arlo diferenteei buruzko formakuntza jaso du azken urteetan, harreman publikoak, protokoloa, ekitaldien antolaketa, gizarte-sareak... gaietan sakonduz.
Euskaldunon Egunkarian praktikak egin zituen urte batez, eta jaietako kronikak eta kultur kronikak egiten zituen. Egunkarian bertan bertsolaritzari eskainitako orri bat martxan jarri zen, eta Izaskun astero-astero bertsolaritzari buruzko kronika argitaratzeaz arduratzen zen. Bertsolari Txapelketei ere jarraipena egin zien orri berezi horretan. Bertsolari aldizkarian ere hainbat zenbakitan erredakzio kontseiluan parte hartu zuen eta artikulu batzuk ere idatzi zituen. Bertsotan ere ibilitakoa da, Jon Lopategiren "Kanpantxu" barnetegietan parte hartutakoa. Plazara ere inoiz irtendakoa da, eta gai jartzaile eta epaimahaikide lanak ere egin ditu, herri mailan gehienbat.
Mikel Laboarekin jardun izan du "Kiromantzidxa" (Leketio 10) errezitatzen. 1998ko azaroaren 29an Donostiako belodromoan Gara egunkariaren aurkezpenean irten zen lehen aldiz eszenatokira. Gero, hurrengo bi-hiru urteetan ere Laboaren kontzertuetan parte hartu zuen. 2000. urtean "Zuzenean II- Gernika" , Donostiako orfeoiaren parte hartzeagaz, Donostiako Hamabostaldiaren barruan Victoria Eugenian Antzokian emandako kontzertuko diskoan jasota dago bi-hiru urteko kolaborazio horren lekukotza.
1994tik 2003ra Durangaldeko Eraz astekarian (Anbotoren aurrekaria) jardun zuen hainbat urtez erredaktore eta zuzendari lanetan, eta ondoren komunikazioko beste esparru batzuetan lan egin du. 2004tik 2011ra Berrizko Udaleko komunikazio aholkularia izan zen, prentsa kabinetearen ardura hartuta. Durangoko Kurutziaga Ikastolak antolatutako Ibilaldia 2005, Bizkaiko Ikastolen jaiko komunikazio arduraduna izan zen, eta baita ere 2009ko Euskal Herriko Bertsolaritza txapelketako komunikazio taldeko kidea, ekitaldiaren komunikazio eta marketin estrategia diseinatu eta kudeatuz.
Ingelesa hobetzeko asmoz 2012an Zeelanda Berrira joan zen, eta han 18 hilabete pasa ondoren Australiara ere pasatu zen. Zeelanda Berrian, Aucklanden hainbat ekitalditan parte hartu zuen zerbitzari, laguntzaile, interprete edo bestelako lanak burutuz. Ingelesa sakondu ahala, bertako kultura eta bizitza ezagutzeko aukera izan zuen.
Lekukom komunikazio agentziaren sortzaileetako bat da Marijo Deograciasekin batera. Ekitaldien antolaketaz, sare sozialetako proiektuen estrategiaz, komunikazioaren kudeaketaz aholkatzen du.
Durangoko Euskal Liburu eta Disko Azokaren Komunikazio eta Marketin arduraduna izan da hainbat urtez eta lan horretan jarraitzen du gaur egun ere (2025). Horrekin batera Bizkaia Irratian esatari eta Gerediaga Elkarteko komunikazio lanetan dihardu.

## Erreferentziak

* ↑ ««Ia-ia urte osoko azoka da antolakuntza aldetik»» Berria 2024-12-05 (Noiz kontsultatua: 2025-02-15).
* 1 2 3 4 Izaskun Ellakuriaga Bustinza. Linkedin.
* ↑ Elkartea, Xenpelar Dokumentazio Zentroa-Bertsozale. «Izaskun Ellakuriaga - Biografiak - BDB. Bertsolaritzaren datu-basea» bdb.bertsozale.eus (Noiz kontsultatua: 2025-02-15).
* ↑ Zuzenean II - Gernika. 2023-01-02 (Noiz kontsultatua: 2025-02-15).
* ↑ «Bertsolari Txapelketa hedabideetara iristea xede» Argia (Noiz kontsultatua: 2025-02-15).
* ↑ «Australiatik #mundiala proiektuan parte hartu du Ellakuriagak» EITB (Noiz kontsultatua: 2025-02-15).
* ↑ «'Maoriak jende eskuzabala dira eta dena emateko prest egoten dira'» EITB (Noiz kontsultatua: 2025-02-15).
* ↑ «Izaskun Ellakuriaga: "Inoizko Durangoko Azokarik bereziena izango da"» hamaika telebista 2020-12-01 (Noiz kontsultatua: 2025-02-15).
* ↑ «Izaskun Ellakuriaga: “Durangoko Azoka aurrez aurre bizitzeko esperientzia da”» hamaika telebista 2023-12-05 (Noiz kontsultatua: 2025-02-15).
* ↑ «Izaskun Ellakuriaga: "Ikasleen eguna oso garrantzitsua da Azokaren eta euskal kulturaren transmisiorako"» Kurutziaga Ikastola 2019-12-05 (Noiz kontsultatua: 2025-02-15).

## Kanpo estekak

* Datuak: Q132359492
* Multimedia: Izaskun Ellakuriaga / Q132359492